Document ID: 31984R2268

*****
ΚΑΝΟΝΙΣΜΟΣ (ΕΟΚ) αριθ. 2268/84 ΤΗΣ ΕΠΙΤΡΟΠΗΣ
της 31ης Ιουλίου 1984
σχετικά με την ειδική πώληση βουτύρου παρέμβασης προς εξαγωγή προς ορισμένες χώρες και την τροποποίηση του κανονισμού (ΕΟΚ) αριθ. 1687/76
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
το κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 6 παράγραφος 7,
τον κανονισμό (ΕΟΚ) αριθ. 1223/83 του Συμβουλίου της 20ής Μαΐου 1983 περί των τιμών συναλλάγματος που πρέπει να εφαρμοσθούν στον γεωργικό τομέα (3), όπως τροποποιήθηκε τελευταία από τον κανονισμό (ΕΟΚ) αριθ. 855/84 (4), και ιδίως το άρθρο 4,
Εκτιμώντας:
ότι, στον κανονισμό (ΕΟΚ) αριθ. 985/68 του Συμβουλίου της 15ης Ιουλίου 1968 περί καθορισμού των γενικών κανόνων που διέπουν τα μέτρα παρέμβασης στην αγορά του βουτύρου και της κρέμας γάλακτος (5), όπως τροποποιήθηκε τελευταία από τον κανονισμό (ΕΟΚ) αριθ. 3521/83 (6), ορίζεται στο άρθρο 6 ότι είναι δυνατόν να προβλεφθούν ειδικοί όροι όταν πρόκειται το βούτυρο να διατεθεί προς πώληση για να εξαχθεί, ώστε να ληφθούν υπόψη οι ειδικοί όροι των εν λόγω πωλήσεων και να διασφαλιστεί ότι το προϊόν δεν θα παρεκκλίνει από τον προορισμό του·
ότι οι ποσότητες βουτύρου που βρίσκονται ήδη σε δημόσια αποθεματοποίηση, καθώς και η ενδεχόμενη αύξηση των ποσοτήτων αυτών στο μέλλον, είναι τέτοιες που πρέπει να χρησιμοποιηθούν στο μέγιστο οι δυνατότητες διάθεσης που υπάρχουν στην αγορά σε ορισμένες τρίτες χώρες·
ότι ενδείκνυται αν διατεθεί το βούτυρο της δημόσιας αποθεματοποίησης στους επιχειρηματίες σε χαμηλότερο επίπεδο τιμών· ότι θα πρέπει να προβλεφθούν μέτρα για να αποφευχθεί το βούτυρο που θα πωληθεί βάσει του παρόντος κανονισμού να τεθεί σε ελεύθερη κυκλοφορία στην Κοινότητα·
ότι οι επιχειρηματίες δύνανται να αγοράσουν το βούτυρο αυτό οπουδήποτε στην Κοινότητα· ότι πρέπει, κατά συνέπεια, να προσαρμοστούν τα νομισματικά εξισωτικά ποσά σε σχέση με το επίπεδο των τιμών πώλησης του βουτύρου παρέμβασης·
ότι, για να εξασφαλιστεί ότι το βούτυρο δεν θα παρεκκλίνει από τον προορισμό του, πρέπει να ασκείται έλεγχος από τη στιγμή που εξέρχεται από τα αποθέματα μέχρις ότου φτάσει στην τρίτη χώρα για την οποία προορίζεται· ότι για περισσότερη σαφήνεια πρέπει να υπενθυμιστεί ότι εφαρμόζονται οι διατάξεις ελέγχου που προβλέπονται στον κανονισμό (ΕΟΚ) αριθ. 1687/76 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 978/84 (8)· ότι, εξάλλου, θα πρέπει να προβλεφθούν επιπλέον όροι, λαμβανομένου υπόψη του ειδικού χαρακτήρα της ενέργειας·
ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Σύμφωνα με τους όρους που προβλέπονται στον παρόντα κανονισμό, πραγματοποιείται η πώληση του βουτύρου που έχει αγοραστεί σύμφωνα με το άρθρο 6 παράγραφος 1 του κανονισμού (ΕΟΚ) αριθ. 804/68 και το οποίο έχει ηλικία έξι μηνών τουλάχιστον την ημέρα της υπογραφής της σύμβασης.
2. Το βούτυρο που πωλείται βάσει του παρόντος κανονισμού εξάγεται ως έχει, με προορισμό αποκλειστικά μία από τις χώρες που περιλαμβάνονται στο παράρτημα.
Άρθρο 2
1. Το βούτυρο πωλείται από την ψυκτική αποθήκη σε τιμή ίση με την τιμή αγοράς που έχει εφαρμόσει ο οργανισμός παρέμβασης κατά τη σύναψη της σύμβασης πώλησης, μειωμένη κατά 33 ECU ανά 100 χιλιόγραμμα.
2. Πωλείται ανά ποσότητες ίσες ή ανώτερες των 100 τόνων. Ο αγοραστής, το αργότερο κατά τη σύναψη της σύμβασης, καταβάλλει στον οργανισμό παρέμβασης προκαταβολή ύψους 5 ECU ανά 100 χιλιόγραμμα για τις ποσότητες βουτύρου που αναφέρονται στη σύμβαση.
Άρθρο 3
1. Ο οργανισμός παρέμβασης ενημερώνει και θέτει στη διάθεση των ενδιαφερομένων, εάν το ζητήσουν, κατάλογο των ψυκτικών αποθηκών στις οποίες έχει αποθεματοποιήσει το διατιθέμενο προς πώληση βούτυρο καθώς και κατάλογο των διαθέσιμων ποσοτήτων.
2. Ο οργανισμός παρέμβασης λαμβάνει τα αναγκαία μέτρα, για να παράσχει τη δυνατότητα στους ενδιαφερομένους να εξετάσουν, με δικά τους έξοδα, πριν από τη σύναψη της σύμβασης αγοράς, τα δείγματα που θα λάβουν από το τιθέμενο προς πώληση βούτυρο.
3. Ο αγοραστής παραιτείται από κάθε αξίωση σχετικά με την ποιότητα και τα χαρακτηριστικά του πωλουμένου βουτύρου.
Άρθρο 4
1. Ο αγοραστής, πριν παραλάβει το βούτυρο και εντός της προθεσμίας που αναφέρεται στην παράγραφο 2, για κάθε ποσότητα που αναλαμβάνει, καταβάλλει στον οργανισμό παρέμβασης το υπόλοιπο της τιμής αγοράς που προβλέπεται στο άρθρο 1, καθώς και ασφάλεια ύψους 36 ECU ανά 100 χιλιόγραμμα, που συνιστάται για την ποσότητα αυτή, σύμφωνα με το άρθρο 13 παράγραφος 1 του κανονισμού (ΕΟΚ) αριθ. 1687/76.
2. Ο αγοραστής παραλαμβάνει το βούτυρο που έχει αγοράσει εντός προθεσμίας έξι μηνών, που υπολογίζεται από την ημέρα της υπογραφής της σύμβασης. Η παραλαβή αυτή δύναται να πραγματοποιηθεί τμηματικά για ποσότητες όχι κατώτερες των 20 τόνων.
Εκτός από την περίπτωση ανωτέρας βίας, εάν ο αγοραστής δεν προβεί στην καταβολή που αναφέρεται στην παράγραφο 1, εντός της προβλεπομένης προθεσμίας, η πώληση ακυρώνεται για τις εναπομένουσες ποσότητες, η δε σχετική με τις ποσότητες αυτές προκαταβολή καταπίπτει.
Στην περίπτωση που η καταβολή που αναφέρεται στην παράγραφο 1 πραγματοποιηθεί χωρίς παραλαβή του βουτύρου εντός της προθεσμίας που καθορίζεται ανωτέρω, η αποθεματοποίηση του βουτύρου βαρύνει τον αγοραστή, αρχής γενομένης από την πρώτη ημέρα που ακολουθεί την ημερομηνία λήξης της προθεσμίας.
3. Οι διατυπώσεις εξαγωγής του βουτύρου πρέπει να πραγματοποιηθούν εντός προθεμσίας ενός μηνός από την ημέρα που ο αγοραστής αναλαμβάνει τη σχετική ποσότητα.
Άρθρο 5
Το βούτυρο παραδίδεται από τον οργανισμό παρέμβασης σε συσκευασία που φέρει τις ακόλουθες ενδείξεις, με γράμματα ύψους ενός εκατοστού τουλάχιστον, στη γλώσσα ή τις γλώσσες της χώρας εξαγωγής:
«Βούτυρο εξαγόμενο βάσει του κανονισμού (ΕΟΚ) αριθ. 2268/84».
Άρθρο 6
Εκτός από την περίπτωση ανωτέρας βίας, η ασφάλεια που αναφέρεται στο άρθρο 4 παράγραφος 1 καταπίπτει κατ' αναλογία των ποσοτήτων για τις οποίες δεν έχει προσκομιστεί η απόδειξη που αναφέρεται στο άρθρο 13 παράγραφος 4 του κανονισμού (ΕΟΚ) αριθ. 1687/76 εντός προθεσμίας 12 μηνών, που υπολογίζεται από την ημερομηνία αποδοχής της δήλωσης εξαγωγής.
Άρθρο 7
Τα νομισματικά εξισωτικά ποσά που εφαρμόζονται στο βούτυρο που πωλείται βάσει του παρόντος κανονισμού είναι ίσα προς τα νομισματικά εξισωτικά ποσά που καθορίζονται βάσει του κανονισμού (ΕΟΚ) αριθ. 974/71, πολλαπλασιαζόμενα επί τον συντελεστή που περιλαμβάνεται στο παράρτημα Ι μέρος 5 του κανονισμού της Επιτροπής περί καθορισμού των νομισματικών εξισωτικών ποσών.
Άρθρο 8
Η τιμή μετατροπής που εφαρμόζεται στο πλαίσιο του παρόντος κανονισμού είναι η αντιπροσωπευτική τιμή που ισχύει κατά την ημέρα συνάψεως της συμβάσεως πωλήσεως.
Άρθρο 9
Στο παράρτημα τμήμα Ι «Προϊόντα προοριζόμενα να εξαχθούν ως έχουν» του κανονισμού (ΕΟΚ) αριθ. 1687/76, προστίθενται το ακόλουθο σημείο 13 καθώς και η σχετική υποσημείωση:
«13. Κανονισμός (ΕΟΚ) αριθ. 2268/84 της Επιτροπής της 31ης Ιουλίου 1984 σχετικά με την ειδική πώληση βουτύρου παρέμβασης προς εξαγωγή προς ορισμένες χώρες (13).
(13) ΕΕ αριθ. L 208 της 3. 8. 1984, σ. 35.»
Άρθρο 10
Τα κράτη ανακοινώνουν στην Επιτροπή, στις 10 κάθε μήνα το αργότερο, τις ποσότητες βουτύρου οι οποίες κατά τη διάρκεια του προηγούμενου μήνα:
- αποτέλεσαν αντικείμενο σύμβασης πώλησης βάσει του παρόντος κανονισμού,
- εξήλθαν από την αποθεματοποίηση.
Άρθρο 11
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 3 Σεπτεμβρίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιουλίου 1984.

Labels: 2
3
17
18